គណបក្ស​ធំៗ​ទាំងពីរ​មិនទាន់​បន្ទន់​ជំហរទេ ថ្វី​បើ​​ព្រះ​មហាក្សត្រចេញ​​ព្រះ​រាជសារ​
ព្រះ​មហាក្សត្រ​បាន​អំពាវនាវ​ទៅ​គណបក្ស​ទាំង​ពីរ ​ឲ្យ​បន្ត​ពិភាក្សា​គ្នា​ រក​ដំណោះ​ស្រាយ​ដោយ​សន្តិវិធី​ចំពោះ​ការ​វិវាទ​ ឬ​បញ្ហាទាំង​ឡាយ​ដែល​នៅ​សេស​សល់។​
ភ្នំពេញ៖ គណបក្សប្រជាជនកម្ពុជានិងគណបក្សសង្គ្រោះជាតិដែលបានទទួលសំឡេងគាំទ្រក្រោយពីការបោះឆ្នោត បានគាំទ្រព្រះរាជតម្រិះរបស់ព្រះមហាក្សត្រដើម្បីដោះស្រាយបញ្ហាវិវាទដោយសន្តិវិធី។ ក៏ប៉ុន្តែ គណបក្សទាំងពីរមិនទាន់បង្ហាញពីការបន្ទន់ឥរិយាបទរកគ្នាដើម្បីទម្លុះទម្លាយភាពជាប់គាំងនយោបាយនៅឡើយទេ។ ព្រះមហាក្សត្រសម្តេចនរោត្តម សីហមុន្នី បានចេញព្រះរាជសារភ្លាមៗជាបន្ទាន់មួយក្រោយពីស្ថានភាពនយោបាយបានជាប់គាំង ក្រោយពីការបោះឆ្នោត។ ព្រះមហាក្សត្របានអំពាវនាវទៅគណបក្សទាំងពីរ ដែលប្រជាពលរដ្ឋបោះឆ្នោតគាំទ្រឲ្យមានអាសនៈក្នុងរដ្ឋសភានិតិកាលទី៥ខាងមុខនេះ សូមមេត្តាបន្តពិភាក្សាគ្នា រកដំណោះស្រាយដោយសន្តិវិធីចំពោះការវិវាទ ឬបញ្ហាទាំងឡាយដែលនៅសេសសល់។ គណបក្សប្រជាជនកម្ពុជា ដែលដឹកនាំដោយលោកនាយករដ្ឋមន្ត្រីហ៊ុន សែន និងគណបក្សសង្គ្រោះជាតិ ដែលដឹកនាំដោយលោកសម រង្ស៊ី បានពើបប្រទះនូវការមិនចុះសម្រុងគ្នាក្នុងការបង្កើតគណៈកម្មការពិសេសដើម្បីស៊ើបអង្កេតភាពមិនប្រក្រតីក្រោយការបោះឆ្នោត។ គណបក្សសង្គ្រោះជាតិបានទាមទារឲ្យបង្កើតគណៈកម្មការពិសេស ដោយមានការចូលរួមពីគណបក្សទាំងពីរ គ.ជ.ប. អង្គការសង្គមស៊ីវិល ដែលធ្វើកិច្ចការពាក់ព័ន្ធនឹងការបោះឆ្នោត ហើយនឹងអង្គការសហប្រជាជាតិ។ ក៏ប៉ុន្តែ គណបក្សប្រជាជនកម្ពុជាវិញទាមទារឲ្យមានការដោះស្រាយតាមយន្តការរបស់គ.ជ.ប. ដោយបង្កើតគណៈកម្មការដើម្បីដោះស្រាយវិបត្តិ។ លោកកឹម សុខា អនុប្រធានគណបក្សសង្គ្រោះជាតិ បានបញ្ជាក់ថា លោកមិនជំទាស់នឹងព្រះរាជសាររបស់ព្រះមហាក្សត្រទេ ក៏ប៉ុន្តែបើគណបក្សប្រជាជនកម្ពុជាមានសុឆន្ទៈក្នុងការដោះស្រាយវិបត្តិ គេគួរតែយល់ព្រមបង្កើតគណៈកម្មការពិសេសនេះដោយមានការចូលរួមពីអង្គការសហប្រជាជាតិ។ លោកបានបន្ថែមថា គណបក្សសង្គ្រោះជាតិទាមទារឲ្យមានការដោះស្រាយដោយសន្តិវិធី ដោយការរួបរួមជាតិ ឯកភាពជាតិ ប៉ុន្តែឈរលើមូលដ្ឋានសម្រាប់យុត្តិធម៌ដល់ប្រជាពលរដ្ឋទាំងអស់គ្នា។ លោកបញ្ជាក់ថា៖ «មិនមែនមានការដោះស្រាយដូចអាណត្តិមុនៗថា យើងចង់ឲ្យរួបរួមជាតិ ផ្សះផ្សារជាតិ ប៉ុន្តែឈរលើការមានប្រៀបទៅលើគណបក្សកាន់អំណាចទេ គឺអត់ឲ្យអ្នកណាមួយមានប្រៀបលើអ្នកណាទេ គឺឲ្យយុត្តិធម៌»។ យោងតាមលទ្ធផលក្រៅផ្លូវការជាបណ្តោះអាសន្ន គណបក្សសង្គ្រោះជាតិបានអះអាងថា ខ្លួនទទួលបាន៦៣អាសនៈ ចំណែកឯគណបក្សប្រជាជនកម្ពុជាវិញបានអះអាងថា ខ្លួនទទួលសំឡេងគាំទ្រចំនួន៦៨អាសនៈ។ តួលេខខុសគ្នានេះបានបង្កឲ្យគណបក្សធំៗទាំងពីរប្រកាន់ជំហរតឹងរឹងរៀងៗខ្លួនថា ជាអ្នកឈ្នះក្នុងការបោះឆ្នោតជ្រើសរើសសមាជិកសភាអាណត្តិទី៥នេះ។ លោកជាម យៀប សមាជិកគណៈកម្មការអចិន្រ្តៃយ៍នៃគណបក្សប្រជាជនកម្ពុជា បានបញ្ជាក់ថា គណបក្សប្រជាជនកម្ពុជាគោរព អនុវត្តទៅតាមអ្វីដែលថ្នាក់លើបានណែនាំនិងអប់រំ និងប្រកាន់ជំហរស្ងាត់ស្ងៀម។ លោកបានបញ្ជាក់ថា មានតែគណបក្សចាញ់ឆ្នោតទេ ដែលមានវប្បធម៌តវ៉ាមិនសុខចិត្តនឹងលទ្ធផលនេះ។ លោកនិយាយថា៖ «គណបក្សប្រជាជនកម្ពុជាអត់មានស្អីទេ។ ក្រោយពីបោះឆ្នោតមកស្ងៀមស្ងាត់ នៅទូទាំងប្រទេស។ យើងអត់មានកន្លែងណាធ្វើនេះ ធ្វើនោះទេ មានតែគណបក្សហ្នឹងទេ ដែលបានលើកឡើង ហើយបានធ្វើបាតុកម្ម ឬក៏ការប្រជុំគ្នានៅតាមអ្វីដែលគេអាចធ្វើបាននោះ»។ គណបក្សសង្គ្រោះជាតិបានប្រកាសថា នឹងដឹកនាំធ្វើមហាបាតុកម្មនៅទូទាំងប្រទេសក្នុងពេលតែមួយប្រឆាំងនឹងលទ្ធផលបោះឆ្នោត និងទម្លាក់លោកនាយករដ្ឋមន្ត្រីហ៊ុន សែនចេញពីមុខតំណែង ប្រសិនណាបើគ.ជ.ប.មិនដោះស្រាយភាពមិនប្រក្រតីក្នុងពេលបោះឆ្នោតដោយយុត្តិធម៌៕